మీ పెట్టుబడులకు.. మాదీ భరోస
- ఫార్చూన్‌-500 నెక్ట్స్‌లో కెటిఆర్‌
-  రాష్ట్ర పారిశ్రామిక విధానం వినూత్నమని వెల్లడి
నవ తెలంగాణ-న్యూఢిల్లీ బ్యూరో
        దేశంలోనే తెలంగాణ రాష్ట్రం అత్యుత్తమ పారిశ్రామిక విధానాన్ని తీసుకొచ్చిందని, పారిశ్రామిక వేత్తలు అత్యధిక పెట్టుబడులతో తెలంగాణ రావాలని ఐటి శాఖ మంత్రి కెటిఆర్‌ కోరారు. ఫార్చూన్‌ పత్రిక ఢిల్లీలో సోమవారం నిర్వహించిన 'ఫార్చూన్‌-500 నెక్ట్స్‌' అనే కార్యక్రమానికి కెటిఆర్‌ హాజరయ్యారు. ఈ సందర్భంగా ఆయన ప్రసంగిస్తూ.. రానున్న కాలంలో అత్యుత్తమ 500 కంపెనీల్లో హైదరాబాద్‌కు చెందిన పలు కంపెనీలు చోటు సంపాదించుతాయని ఆశాభావం వ్యక్తం చేశారు. నూతనంగా ఏర్పాటైన తెలంగాణలోనూ ఈ 500 కంపెనీలు పెట్టుబడులు పెట్టాలని, తద్వారా రాష్ట్రమూ, ఆయా కంపెనీలు అభివృద్ధి చెందాలని ఆకాంక్షించారు. విద్యుత్తుకోతలు లేని రాష్ట్రంగా తెలంగాణను తీర్చిదిద్దడం వల్ల పరిశ్రమల రాకకు ఇది ఎంతో ఊతమిస్తోందని వివరించారు. దేశంలో చిన్న, మధ్య తరహా పరిశ్రమలు ప్రతి ఏటా సుమారు పది లక్షల కొత్త ఉద్యోగాలను సృష్టిస్తున్నాయని, ఇప్పటి వరకు 4.2 కోట్ల ఉద్యోగాలు కల్పించాయని తెలిపారు. అందుకే తెలంగాణ రాష్ట్ర ముఖ్యమంత్రి కెసిఆర్‌ ఈ పరిశ్రమలకు మంచి ఆదరణ కల్పించేందుకు నూతన పారిశ్రామిక విధానం తీసుకొచ్చారని, సింగిల్‌ విండో ద్వారా 15 రోజుల్లో అనుమతులు ఇస్తున్నామని వివరించారు. ఐటి రంగంలో హైదరాబాద్‌లో అతిపెద్ద ఇన్‌క్యుబేషన్‌ కేంద్రాన్ని నెలకొల్పుతున్నామని, ఇన్నోవేట్‌- ఇన్‌క్యుబేట్‌ -ఇన్‌కార్పొరేట్‌ అనే నినాదాలతో ఈ రంగంలో నూతన కంపెనీలను ఆహ్వానిస్తున్నామని వివరించారు. అమెజాన్‌ డాట్‌ కామ్‌ ద్వారా హస్తకళలకు, పోచంపల్లి నేత ఉత్పత్తులకు, నిర్మల్‌ పెయింటింగ్స్‌కు మార్కెటింగ్‌ అవకాశం కల్పించామని తెలిపారు.
చట్టం ఎవ్వరికీ చుట్టం కాదు : కెటిఆర్‌
       ఎపి సిఐడి ఇటీవల కెటిఆర్‌ కారు డ్రైవర్‌కు నోటీసులు ఇవ్వడంపై మీడియా అడిగిన ఒక ప్రశ్నకు కెటిఆర్‌ స్పందిస్తూ.. చట్టం తన పని తాను చేసుకుపోతుందని, ఎవ్వరికీ చుట్టం కాదని అన్నారు. తన కారు డ్రైవరు లేదా తాను తప్పు చేసినా చట్టం తన పరిధిలో తన పని చేసుకుపోతుందని, ఇందుకు ఎవ్వరూ మినహాయింపు కాదని వెల్లడించారు. ఒకవేళ తప్పు చేసినట్లు రుజువైతే తగిన విధంగా శిక్ష పడుతుందని అన్నారు.
మీ స్నేహితులకు రికమెండ్ చెయ్యండి